b'\n_START_ARTICLE_\nAviogenex\n_START_PARAGRAPH_\nAviogenex (srbsko \xd0\x90\xd0\xb2\xd0\xb8\xd0\xbe\xd0\xb3\xd0\xb5\xd0\xbd\xd0\xb5\xd0\xba\xd1\x81) (JJ/AGX) je bila srbska \xc4\x8darterska letalska dru\xc5\xbeba s sede\xc5\xbeem v Beogradu. Glavno letali\xc5\xa1\xc4\x8de dru\xc5\xbebe je bilo beograjsko Letali\xc5\xa1\xc4\x8de Nikola Tesla. Do leta 1990 je bila najve\xc4\x8dja \xc4\x8darterska letalska dru\xc5\xbeba v Jugoslaviji. Svoje delovanje je kon\xc4\x8dala s ste\xc4\x8dajem leta 2015.\n_START_SECTION_\nZgodovina\n_START_PARAGRAPH_\nDru\xc5\xbeba je bila ustanovljena 21.maja 1968  pod imenom Genex Air kot divizija v sklopu zunanjetrgovinskega podjetja Generalexport iz Beograda.  Z opravljanjem letalskih operacij je pri\xc4\x8dela 3. marca 1969 z letali Tupoljev 134, ki so bila nabavljena na osnovi meddr\xc5\xbeavne pogodbe o blagovni menjavi med Jugoslavijo in Sovjetsko zvezo. Prvi let je bil opravljen na relaciji Beograd \xe2\x80\x93 D\xc3\xbcsseldorf. Pozneje so pre\xc5\xa1li na zahodno tehnologijo in tako leta 1983 v svojo floto uvedejo letala Boeing 727-200, leta 1987 pa Boeing 737-300. Dru\xc5\xbeba je imela leta 1990 10 letal (5 letal Boeing 727 in 5 letal Boeing 737) in je prepeljala 633.932 potnikov na skupno 17.000 urah leta. V devetdesetih letih 20. stoletja je bila dru\xc5\xbeba soo\xc4\x8dena z izgubo glavnih destinacij v Splitu, Dubrovniku in Pulju, kot posledica eskalacije voja\xc5\xa1kih spopadov v nekdanji Jugoslaviji, zato je pri\xc4\x8dela z dajanjem letal skupaj s posadko v najem drugim letalskim dru\xc5\xbebam, predvsem iz Azije, Ju\xc5\xbene Amerike in Afrike. Pozneje pa je dru\xc5\xbeba pri\xc4\x8dela tudi z opravljanjem storitev tovornega prometa, predvsem za potrebe DHL._NEWLINE_26. septembra 2006 je dru\xc5\xbeba prodala tri letala Boeing 727-200, tako da je do konca delovanja svoje aktivnosti opravljala zgolj z letalom Boeing 737-200. Leta 2010 je ponovno pri\xc4\x8dela z izvajanjem letalskih operacij pod svojo blagovno znamko._NEWLINE_Februarja 2015 je Aviogenex prenehal z letalskimi operacijami, maja 2015 je Vlada republike Srbije napovedala ste\xc4\x8daj dru\xc5\xbebe, po tem, ko ni uspela najti strate\xc5\xa1kega partnerja ali investitorja zanjo.\n_START_SECTION_\nFlota\n_START_PARAGRAPH_\nFloto je sestavljalo eno letalo Boeing 737-200 (registracija YU-ANP). V ste\xc4\x8dajnem postopku je bilo letalo prodano beninski letalski dru\xc5\xbebi Westair Benin. V \xc4\x8dasu delovanja je dru\xc5\xbeba za svoje operacije uporabljala 12 letal Tupoljev 134, 7 letal Boeing 737-200 in 5 letal Boeing 727.\n_START_SECTION_\nNesre\xc4\x8de\n_START_PARAGRAPH_\nAviogenexovo letalo Tupoljev 134A je 23. maja 1971 (registracija YU-AHZ) na letu JJ130 iz Londona  (letali\xc5\xa1\xc4\x8de Gatwick) strmoglavilo med pristankom na letali\xc5\xa1\xc4\x8de Reka na otoku Krku. Letalo je bilo novo, letnik proizvodnje 1971 in je do nesre\xc4\x8de imelo 111 ur poletov na 47 vzletih in pristankih. To je bila prva nesre\xc4\x8da tega tipa letala po uvedbi v redni zra\xc4\x8dni promet. V nesre\xc4\x8di je umrlo 78 oseb, pre\xc5\xbeivelo pa je 5 oseb. Potniki so bili ve\xc4\x8dinoma britanski turisti, ki so potovali na dopust na Jadran. Med umrlimi je bil tudi hrva\xc5\xa1ki pesnik Josip Pupa\xc4\x8di\xc4\x87 z dru\xc5\xbeino.'